Ionuţ Stroe a exclus existenţa vreunui "blat" în susţinerea acestei candidaturi. Purtătorul de cuvânt al PNL susține că sondajele din ultimele zile relevă creşterea candidatului PSD – PNL la Primăria Capitalei, Cătălin Cîrstoiu.
Ionuţ Stroe spune că are încredere în Cătălin Cîrstoiu
Purtătorul de cuvânt a oferit mai multe informații, într-un discurs la Parlament. El susține că Cîrstoiu a recuperat, în ultimele zile, o "mare parte din notorietatea atât de necesară pentru această candidatură".
El susține și că alianța PNL – PSD este "un suport politic care dă forţa necesară câştigării acestor alegeri".
Totodată, el și-a exprimat certitudinea că "Cîrstoiu va câştiga Primăria Municipiului Bucureşti".
"Din analizele sociologice, se poate observa o creştere imediată a candidatului PNL – PSD în sondaje. Domnul Cîrstoiu a recuperat, în ultimele zile, o mare parte din notorietatea atât de necesară pentru această candidatură. Construcţia PNL – PSD este un suport politic care dă forţa necesară câştigării acestor alegeri. Nu numai profilul public, nu numai construcţia acestui om, nu numai experienţa în funcţia de manager, nu numai caracterul şi probitatea morală a acestui om vor conta enorm în aprecierea bucureştenilor în alegeri. Timp este suficient, cu siguranţă, Cătălin Cîrstoiu va câştiga Primăria Municipiului Bucureşti", a susţinut Stroe, la Parlament.
Purtătorul de cuvânt susține că Cîrstoiu un avantaj
El susține că Cîrstoiu are "un avantaj al potenţialului electoral în raport cu cele două bazine de votanţi, de dreapta şi de stânga".
Totodată, faptul că este candidat independent în această conjunctură politică îl avantajează, susține purtătorul de cuvânt al PNL.
Ionuţ Stroe a spus și că "speranţele sunt mari", deoarece ambele tabere se așteaptă să utilizeze "la maxim în egală măsură bazinele electorale ale PNL şi PSD".
"Faptul că este candidat independent în această conjunctură politică îl avantajează. Cătălin Cîrstoiu, din punctul nostru de vedere, poate capacita la maxim în egală măsură bazinele electorale ale PNL şi PSD din Bucureşti şi speranţele sunt mari. (…) Un om cu asemenea carieră, un om cu un asemenea profil public, cu siguranţă poate să recupereze rapid orice fel de handicap probabil sau lipsa notorietăţii politice", a mai spus purtătorul de cuvânt al PNL.
Acesta a fost întrebat despre existenţa vreunui "blat" legat de candidatura lui Cîrstoiu. O parte a electoratului PSD ar putea vota pentru Cristian Popescu-Piedone.
Totuși, Stroe şi-a exprimat convingerea că "ambele organizaţii, PNL şi PSD, vor acţiona la maxim pentru a susţine candidatura lui Cătălin Cîrstoiu".
"Nici pomeneală de vreun blat. Veţi vedea acest lucru, veţi vedea primarii de sector, veţi vedea toate organizaţiile din Bucureşti alături de Cătălin Cîrstoiu şi rezultatul la alegerilor va confirma şi anume victoria domnului Cătălin Cîrstoiu", a conchis Stroe.